Pink Smile (drama)

Pink Smile ialah sebuah siri drama televisyen Malaysia 2020 dibintangi oleh Sweet Qismina, Fattah Amin, Intan Najuwa dan Izzat Mushtaq. Sebuah adaptasi longgar dari novel 2016 bertajuk sama karya Luna Adresia, siri ini memulakan tayangan perdana di slot Lestary TV3 dari 31 Julai 2020 hingga 16 September 2020 menggantikan The Gadis.

Sinopsis

Mengisahkan tentang seorang gadis bernama Luna yang amat menyukai seorang pemuda bernama Areeq. Areeq merupakan pemilik sebuah coffeehouse; Duncan CoffeeHouse. Hampir setiap hari Luna akan ke Duncan CoffeeHouse, hanya untuk melihat jejaka impiannya dari jauh namun tidak pernah berani memulakan perbualan dengan si pemilik kedai. Setiap kali Luna bertentang mata dengan Areeq atau Areeq berada terlalu dekat dengannya, gadis itu akan jatuh pengsan seakan-akan terkena panic attack. Rupa-rupanya pemuda itu memang sudah lama wujud dalam hidupnya, bertitik mula dengan sebuah layang-layang merah jambu.

Suatu malam, takdir memaksa Luna mengetuk pintu Duncan CoffeeHouse dan memulakan perbualan dengan si empunya kedai. Dari situ, insiden demi insiden menemukan Luna dengan jejaka impian lebih kerap. Dan tidak semena-mena, Areeq juga telah mengilhamkan menu Pink Smile dengan menjadikan gadis pelik yang datang ketuk pintu kedainya tengah malam itu, kerana perkara pertama yang dia ingat tentang gadis itu ialah senyumannya yang menampakkan baris giginya dengan pendakap gigi warna merah jambu.

Salah faham menjadikan hati Luna hancur dan dia mula cuba ingin melupakan Areeq tetapi tak pernah berjaya. Ada sahaja yang memaksanya untuk berhadapan dengan Areeq. Dan apabila salah faham itu usai, muncul pula Akif, sahabat karib Luna yang kembali membawa cinta yang selama ini tidak disedari mengakar sudah agak lama, cuma Akif yang kerap menafikannya. Tapi Luna tidak pernah mempunyai perasaan yang sama untuk Akif, sejak dulu lagi. Akif hanya dianggap sebagai seorang sahabat.

Areeq yang lambat sedar dia sebenarnya jatuh suka pada Luna akhirnya menunjukkan rasa cintanya hari demi hari. Ada sahaja alasan yang dia reka untuk menghabiskan masa dengan Luna. Luna yang merasakan semuanya itu mustahil kerap menolak kenyataan bahawa Areeq mungkin menyimpan perasaan yang sama padanya kerana tidak mahu kecewa. Pelbagai insiden mencuit hati antara dia dan Areeq membuatkan Luna terus dibuai pelbagai rasa. Dan sebaik semuanya jelas nyata, perasaan yang disimpan kemudian sama-sama diluahkan dan mereka mendapat bahagia sebagai pengakhiran.

Pelakon

Pelakon utama
Sweet Qismina sebagai Luna Aisha/Luna 
 Fattah Amin sebagai Areeq Haji Mahdi/Kaz
 Intan Najuwa sebagai Arysa Leana/Rysa
 Izzat Mushtaq sebagai Faiz

Pelakon pembantu
 Syafi Tee sebagai Iman/Akif
 Afifah Nasir sebagai Melati
 Natasya Mahyan sebagai Myra Aisha/Myra
 Esma Daniel sebagai Tuan Irsyad 
 Noniswara sebagai Puan Amina 
 Hafidzuddin Fazil sebagai Haji Mahdi 
 Rohaya Maya DFKL sebagai Hajjah Aini
 Iswan Ismail sebagai Shairy 
 Syainie Aida sebagai Fazrin 
 Farhan Asri sebagai Epol

Penerbitan
Untuk menjayakan wataknya sebagai Luna, Sweet Qismina menampilkan kelainan dengan memakai pendakap gigi.

Siaran
Pink Smile pada asalnya dijadualkan untuk tayangan pada April 2020, bagaimanapun ia ditangguhkan berikutan perlaksanaan Perintah Kawalan Pergerakan yang dijalankan di seluruh negara susulan penularan pandemik COVID-19 yang mengakibatkan pemberhentian sementara aktiviti penggambaran filem dan drama. Tayangan perdana rasmi drama ini bermula pada 31 Julai 2020.

Rujukan

Drama Melayu 2020
Rancangan TV3
Drama adaptasi novel di Malaysia